
REFERAT

Privind conferirea titlului de Cetăţean de Onoare al municipiului Timişoara 
domnului  Dumitru- Dorin Prunariu



             Având în vedere adresa cu numărul SC2016-008130/04.04.2016 din partea domnului Ioan Garboni, Director General al Filarmonicii Banatul, propunem acordarea titlului de Cetăţean de Onoare al municipiului Timişoara domnului Dumitru- Dorin Prunariu. 
              Dumitru- Dorin Prunariu este primul și singurul român care a zburat în spațiu. În acest an, România sărbătorește 35 de ani de la primul zbor spațial al unui cosmonaut român.
                Dumitru- Dorin Prunariu este o personalitate marcantă a tehnicii și științei românești, legată și apropiată de orasul nostru, fiind un extraordinar promotor pe plan mondial, al inventatorului bănățean Traian Vuia.     
                Dumitru- Dorin Prunariu este absolvent al Facultății de Inginerie Aerospaţială, Universitatea Politehnica Bucureşti (1976). În 1981 a absolvit cursurile de trei ani ale Centrului de Pregătire a Cosmonauţilor “Iuri Gagarin” din Orăşelul Stelar, Rusia, iar în 1991 cursurile pentru cadre superioare ale Institutului Internaţional de Formare şi Management în domeniul Aviaţie Civile (IAMTI/IIFGA) din Montreal – Canada. În 1999 absolvă cursurile Colegiului Naţional de Apărare, iar în 2004 cursul de ambasadori în cadrul Academiei Diplomatice a MAE. În 1999 și-a susținut teza de doctorat cu lucrarea Mișcarea perturbată a satelitului artificial al Pământului, devenind doctor în științe tehnice, specialitatea dinamica zborului aerospaţial.  Este primul român care a zburat în cosmos şi cel de-al 103-lea în lume (1981).
                 De-a lungul anilor a ocupat diferite funcții: Inspector șef pentru activităţi aerospaţiale, Statul Major al Forțelor Aeriene, M. Ap. N. (1981-1990; 1991-1998); Cadru didactic asociat la Facultatea de Inginerie Aerospațială, UPB (1982-1989); Ministru adjunct al transporturilor şi Şef al Departamentului Aviaţiei Civile (1990-1991); Preşedinte al Agenţiei Spaţiale Române (1998-2004); Co-leader al proiectului Băncii Mondiale de restructurare a învățământului superior și cercetării științifice din România (1992-1993); Vice-președinte al Fundației EURISC (din 1995); Ambasador Extraordinar și Plenipotențial al României în Federaţia Rusă (2004-2005); Directorul Oficiului Român pentru Stiinţă şi Tehnologie de pe lângă Comisia Europeană, Bruxelles (2006-2008); Preşedintele Consiliului Științific al Agenţiei Spaţiale Române (2008-2012); Profesor asociat pentru geopolitică şi spaţiul cosmic la Facultatea de Relaţii Economice Internaţionale a Academiei de Studii Economice din Bucureşti (2002-2010). Din anul 1992 reprezintă Guvernul României la sesiunile Comitetului ONU pentru Explorarea Paşnică a Spaţiului Extraatmosferic (COPUOS), devenind președinte al Subcomitetului Științific și Tehnic al COPUOS (2004-2006) și președinte al COPUOS (2010-2012). Din anul 2006 este și reprezentantul României în cadrul Autorității Europene de Supervizare a Sistemelor de Sateliți pentru Navigație Globală. Este preşedinte ales al Filielei Europene a Asociației Exploratorilor Spațiului Cosmic (2010, reales în 2014) si al întregii asociații (2011-2014). Este reprezentantul României în Comitetul de Relații Internationale al ESA (2012) și vicepreședinte al comitetului (2014-2016). Este ales membru în Grupul de Experți Guvernamentali organizat conform Rezoluției Adunării Generale ONU nr. 65/68 pentru elaborarea unui studiu privind măsurile de transparență și creștere a încrederii în domeniul activităților cosmice (2012-2013). Este președintele asociației ROMSPACE - Asociația Româna pentru Tehnologii și Industrie Spațiale (2013 -). Este CȘ1, efectuează cercetări în domeniul științelor aerospaţiale, dinamicii zborului cosmic, studii în domeniul geopoliticii și securității, este conducător de seminarii şi proiecte în specialitatea sa, membru în comisii de doctorat. 
              Dumitru- Dorin Prunariu este, de asemenea autorul a peste 40 de lucrări, cărţi și articole apărute în reviste de specialitate, între care: La cinci minute după cosmos (în colab., 1981); Cosmosul - Laborator şi uzină pentru viitorul omenirii (în colab.,  1984); ș.a. Este membru: al Comisiei de Astronautică a Academiei Române, al Societatii germane de rachete "Hermann Oberth - Wernher von Braun", al Academiei Internaţionale de Astronautică, al Comitetului naţional COSPAR, al Asociaţiei Exploratorilor Spaţiului Cosmic,  membru de onoare al Academiei Americano-Române de Arte şi Stiinţe. Doctor Honoris Causa al Universităţii Tehnice din Cluj- Napoca (2007), al Universităţii Tehnice a Moldovei din Chişinău (2011) al Universității de Vest din Timișoara (2013), al Universității Babeș-Bolyai din Cluj-Napoca, Honorary Doctor al Colegiului Lindsey Wilson din Columbia, Kentucky, SUA (2014). Este membru al Academiei Europene de Stiinte si Arte (2015). Este cetăţean de onoare al mai multor oraşe din România.
               Pentru zborul cosmic, Dumitru- Dorin Prunariu   a fost distins cu titlul de Erou al R. S. România și Erou al URSS cu Steaua de Aur (1981). A mai fost decorat cu: Medalia Iuri Gagarin a Federaţiei Aeronautice Internaţionale (1982); Medalia de aur Hermann Oberth a Societăţii germane de rachete Hermann Oberth - Wernher von Braun (1984); Ordinul Naţional Steaua României în grad de Mare Ofiţer (2000); Ordinul Virtutea Militară în grad de Cavaler cu însemn pentru militari (2010); Medalia “Pentru merite în explorarea cosmosului” acordată de președintele Federației Ruse (2011); Emblema “Onoarea Armatei Române” acordată de ministrul apărării (2011).
             Prin urmare, propunem acordarea titlului de Cetăţean de Onoare al municipiului
Timişoara domnului Dumitru- Dorin Prunariu ,  în semn de recunoastere  pentru  vasta sa activitate ce a condus la promovarea municipiului Timişoara  în lume.

